钦定古今图书集成/历象汇编/岁功典/第113卷 > 晨昏昼夜部纪事三
## 钦定古今图书集成/历象汇编/岁功典/第113卷 > 晨昏昼夜部纪事三

辽史圣宗本纪统和元年二月戊子朔禁所在官吏

军民不得无故冒禁夜行违者坐之

琅嬛记宋太祖微时夜卧至人静时常有光如车轮

内见黄龙若在波浪中出没鱼鳖之类不可胜数亦

有极怪之物从而见焉皆作金色光芒刺目顷之始

灭有见之者后皆贵

宋史赵普传太祖数微行过功臣家一日大雪向夜

普意帝不出久之闻叩门声普亟出帝立风雪中普

惶惧迎拜帝曰已约晋王矣已而太宗至设重裀地

坐堂中炽炭烧肉普妻行酒帝以嫂呼之

职官志翰林学士院翰林学士承旨等六员掌制诰

诏令撰述之事凡拜宰相及事重者晚漏上天子御

内东门小殿宣诏面谕给笔札书所得旨禀奏归院

内侍锁院门禁止出入夜漏尽具词进入迟明白麻

出

王彦昇传彦昇为京城巡检中夜诣王溥第溥惊悸

出既坐乃曰此夕巡警甚困聊就公一醉耳

春明退朝录李文正公罢相为仆射奉朝请居昭庆

坊每五鼓则兴置白居易集数册于茶镣中至安远

门仗舍然烛观之俟启钥则赴朝

宋史隐逸传宗翼者蔡州上蔡人尝言昼夜者昏晓

之辨也故既暝未曙皆不出户

梦溪笔谈国朝置天文院于禁中设漏刻观天台铜

浑仪皆如司天监与司天监互相检察每夜天文院

具有无谛见云物祺祥及当夜星次须令于皇城门

未发前到禁中门发后司天占状方到以两司奏状

对勘以防虚伪

春明退朝录雍熙二年三月诏中书申后两棒鼓出

枢密院申后四棒鼓出

玉海按故事唐开元置侍读其后有翰林侍讲学士

五代久废太宗崇尚儒术由是命文仲侍读寓直禁

中以备顾问然名秩未崇上遹尊先志首置此职择

耆儒旧学充其选班次翰林学士禄赐如之设直庐

于秘阁侍读更直侍讲长上日给珍膳夜则迭宿召

对询访或至中夕

梦溪笔谈学士院玉堂东承旨阁子窗格上有火燃

处太宗尝夜幸玉堂苏易简为学士已寝遽起无烛

具衣冠宫嫔自窗格引烛入照之至今不欲更易以

为玉堂一盛事

湘山野录江南徐知谔得画牛一轴昼则啮草栏外

夜则归卧栏中谔献后主煜煜持贡阙下太宗张后

苑以示群臣俱无知者惟僧录赞宁曰南倭海水或

减则滩碛微露倭人拾方诸蚌胎中有馀波数滴者

得之和色著物则昼隐而夜显沃焦山时或风挠飘

击忽有石落海岸得之滴水磨色染物则昼显而夜

晦见张骞海外异记

梦溪笔谈陈文忠尧叟为枢密一日日欲没时忽有

中人宣召既入右掖已昏黑遂引入禁中屈曲行甚

久时见有帘帏灯烛皆莫知何处已而到一小殿殿

前有两花槛已有数人先至皆立廷中殿上垂帘蜡

烛十馀炬而已相继而至者凡七人中使乃奏班齐

惟记文惠丁谓杜镐三人其四人忘之杜镐时尚为

馆职良久乘舆自宫中出灯烛亦不过数十而已宴

具甚盛卷帘令不拜升殿就坐御座设于席东设文

忠之坐于席西如常人宾主之位尧叟等皆惶恐不

敢就位上宣谕不已尧叟恳陈自古未有君臣齐列

之礼至于再三上作色曰本为天下太平朝廷无事

思与乡等共乐之若如此何如就外朝开宴今日只

是宫中供办未尝命有司亦不召中书辅臣以卿等

机密及文馆职任侍臣无嫌且欲促坐语笑不须多

辞尧叟等皆趋下称谢上急止之曰此等礼数且皆

置之尧叟悚栗危坐上语笑极欢酒五六行膳具中

各出两绛囊置群臣之前皆大珠也上曰时和岁丰

中外康富恨不得与卿等日夕相会太平难遇此物

助卿等燕集之费群臣欲起谢上云且坐更有如是

酒三行皆有所赐悉良金重宝酒罢已四鼓时人谓

之天子请客

碧云騢参知政事张观尝知开封府府有犯夜巡者

捕致之观据案讯之曰有证见乎巡者曰若有证见

亦是犯夜左右无不大笑宋史律历志殿前报时鸡唱唐朝旧有词朱梁以来

因而废弃止唱和音景德四年司天监请复用旧词

遂诏两制详定付之习唱每大礼御殿登楼入阁内

宴昼改时夜改更则用之常时改刻改点则不用五

更五点后发鼓曰朝光发万户开群臣谒平旦寅朝

辨色泰时昕日出卯瑞露晞祥光绕食时辰登六乐

荐八珍禺中巳少阳时大绳纪日南午天下明万物

睹日昳未飞夕阳清晚气晡时申听朝暇湛凝神入

日酉群动息严扃守初夜发鼓曰日欲暮鱼钥下龙

韬布甲夜己设钩陈备兰锜乙夜庚杓位易泰阶平

丙夜辛清鹤唳梦良臣丁夜壬丹禁静漏更深戊夜

癸晓奏闻求衣始

礼志大中祥符元年正月乙丑帝谓辅臣曰朕去年

十一月二十七日夜将半方就寝忽室中光曜见神

人星冠绛衣告曰来月三日宜于正殿建黄箓道场

一月将降天书大中祥符三篇朕竦然起对已复无

见命笔识之

大中祥符四年六月八日封祀制置使王钦若言泰

山西南垂刀山上有红紫云气渐成华盖至地而散

其日水工董祚于灵液亭北见黄素书曳林木之上

有字不能识言于皇城使王居正居正睹上有御名

驰告钦若遂迎至官舍授中使捧诣阙帝御崇正殿

趋召辅臣曰朕五月丙子夜复梦乡者神人言来月

上旬当赐天书于泰山宜斋戒祇受朕虽贺降告未

敢宣露惟密谕王钦若等凡有祥异即上闻朕今得

其奏果与梦协上天眷祐惟惧不称王旦等曰陛下

至德动天感应昭著臣等不胜大庆再拜称贺

湘山野录大中祥符四年驾幸汾阴起偃师驻跸永

安天文院测验浑仪杜贻范奏卯时二刻日有赤黄

煇气变为黄珥又变紫气巳时后煇气复生

挥尘后录张耆既贵显尝启章圣欲私第置酒以邀

禁从诸公上许之既昼集尽懽曰更愿毕今夕之乐

幸毋辞也于是罗帏翠幕稠叠围绕继之出烛列屋

蛾眉极其殷勤豪侈不可状每数杯则宾主各少愒

如是者凡三数诸公但讶夜漏如是之永暨其彻席

出户询之则云已再昼夜矣

梦溪笔谈大中祥符中上令尚方铸为金龟以赐近

臣洪州李简夫家有一龟乃其伯祖虚己所得者其

龟夜中往往出游烂然有光掩之则无所得

孔氏谈苑真宗临轩策士夜梦阶下有菜一苗甚盛

与殿基相高及拆第一卷乃是蔡齐上见其容貌曰

得人矣待诏执金吾七人清道自齐始

青琐高议亳州大清宫以真宗将幸宫殿有老桧南

枝碍檐将加斤斧一夕大风雷比向晓桧枝已转而

北矣真宗甚爱之因谓之御爱桧

渑水燕谈录晁文元公迥在翰林以文章德行为仁

宗所优异帝以君子长者称之天禧初因草诏得对

命坐赐茶既退已昏夕真宗顾左右取烛与学士中

使就御前取烛执以前导之出内门传付从史

湘山野录天禧中宰臣奏中书枢密院接见宾客然

两府慎密之地亦欲咨访天下之良苦早暮接待复

滞留机务又分厅言事各有异同欲乞今后中书枢

密院每有在外得替到阙及在京主执臣僚如有公

事并逐日于巳时已前聚厅见客已分厅即俟次日

急速者不在此限非公事不得到中书枢密院

玉海天圣八年龙图阁待制燕肃上莲花漏其制琢

石为四分之壶剡木为四分之箭以测十二辰二十

四气四隅十干洎百刻分布昼夜凡四十八箭一气

一易岁统二百十六万分悉刻箭上铸金莲承箭铜

乌引水而下注金莲浮箭而上登不假人力其箭自

然上下司晨者谨视而易之其行漏之始又依周官

水地置泉之法考二交之景得午时四刻十分为午

正南北景中以起漏焉〈注〉其法置水以柜引以渴乌

导以铜荷水自荷茄下注于壸壶中为金莲花覆之

荷心有窍容箭下插方水之未注也箭首适与花平

逮水既至箭则随起视箭所底而时刻可以坐致矣

梦溪笔谈狄青为枢密副使宣抚广西时侬智高守

仑崑关青至宾州值上元节令大张灯烛首夜燕将

佐次夜燕从军官三夜餐军校首夜乐音彻晓次夜

二鼓时青忽称疾暂起如内久之使人谕孙元规令

暂主席行酒少服药乃出数使人勤劳座客至晓各

未敢退忽有驰报者云是夜三鼓青已夺昆仑矣

仁宗实录以天久不雨降服彻膳躬自暴露夜辄升

坛祷祀达旦不寐

宋史周恭肃王元俨传元俨子允良历五节度领宁

海平江两军封华原郡王改襄阳由同中书门下平

章事兼侍中至太保中书令好酣寝以日为夜由是

一宫之人皆昼睡夕兴薨赠定王有司以其反易晦

明谥曰荣易

闻见近录仁宗朝禁中夜火执政趋诣东华门闭而

不纳遍诣诸门皆然王沂公语吕许公曰可斩关而入许公曰不可自东而南而北周旋叩关至日高方

启东华门有旨百官皆步而入殿宇多灰烬上御升

平楼垂帘呼班喝拜如常仪自沂公以下皆拜许公

独挺然而立上遣使问之许公曰昨夕宫中灾今日

未面天颜臣不敢拜于是卷帘上临轩陛许公即再

拜或问其然曰禁中火方扰攘复斩关而入不惟上

益惊岂不防他变也垂帘之下未见天子万一误拜

其将奈何

避暑录话蒋侍郎堂家藏杨文公与王魏公一帖用

半幅纸有折痕记其略云昨夜有进士蒋堂携所作

文来极可喜不敢不布闻谨封拜呈后有苏子瞻跋

云夜得一士旦而告人察其情若喜而不寐者蒋氏

不知何从得之在其孙彝处也

赵康靖公概中岁常置黄黑二豆于几案间自旦数

之每兴一善念为一善事则投一黄豆于别器暮发

视之初黑豆多于黄豆渐久反之既谢事归南京二

念不兴遂彻豆无可数

夏竦颍川莲华漏铭序景祐中更为颍漏再考晷度

以梓潼在南北古法昼增一刻夜损一刻青社稍比

昼增三刻夜损三刻颍处梓青之间昼增二刻夜损

亦如之

玉海景祐二年九月乙未诏司天监制百刻水秤以

测候昼夜三年二月命章得象等重定水秤刻漏四

月辛亥得象言水行有迟疾请增用平水壸一渴乌

二昼夜箭二十一

伊川文集先公大中娶侯氏夫人七八岁时诵古诗

曰女子不夜出夜出秉明烛自是日暮则不复出房

门

冷斋夜话范文正公镇鄱阳有书生献诗甚工文正

礼之书生自言天下之至寒饿者无在某右时盛行

欧阳率更书荐福寺碑墨本直千钱文正为具纸墨

打千本使售于京师纸墨已具一夕雷击碎其碑故

时人为之语曰有客打碑来荐福无人骑鹤上扬州

宋史范纯仁传仲淹门下多贤士如胡瑗孙复石介

李觏之徒纯仁皆与从游昼夜肄业至夜分不寝置

灯帐中帐顶如墨色

闻见前录孙觉龙图未第时家高邮与士大夫讲学

于郊宫别墅一夕晦夜忽月光入窗隙孙异之与同

舍望光所在见大珠浮游湖面上其光属天旁照远

近有崔伯易者作感珠赋记之

销夏叶石林云欧阳文忠公在扬州作平山堂壮丽

为淮南第一堂公每暑时辄凌晨携客往游遣人走

邵伯取荷花千馀朵以画盆分插百许盆与客相间

遇酒行即遣妓取一花传客以次摘其叶尽处则饮

酒往往侵夜载月而归

欧阳修云王介甫以夏月昼睡方枕为佳问其何理

云睡久气蒸枕热则转一方冷处介甫知睡真懒者

也

宋史沈遘传遘召知开封蚤作视事逮午而毕出与

亲旧还往从容燕笑沛然有馀暇

刘恕传宋次道知亳州家多书恕枉道借览次道日

具馔为主人礼恕曰此非吾所为来也殊废吾事悉

去之独闭阁昼夜口诵手抄留旬日尽其书而去目

为之翳

湘山野录治平中御史有抨吕状元溱杭州日事者

其语有欢游叠嶂之间家家失业；乐饮西湖之上夜

夜忘归执政笑谓言者曰军巡所由不收犯夜亦宜

一抨

桯史裕陵年十三居于濮邸一日正昼憩便寝英祖

忽顾问何在左右褰帐方见偃卧有紫气自鼻中出

盘旋如香篆大骇急以闻英祖笑曰勿视也后三年

亦以在寝寤惊钦圣请其故曰方熟寐忽觉身在云

表有二神人捧足以登天是以呼耳既而果登大宝

诏录圣瑞之祥付宗正寺

宋史陆佃传佃字农师越州山阴人居贫苦学夜无

灯映月光读书蹑𪨗从师不远千里

赵抃传抃日所为事入夜必衣冠露香以告于天不

可告则不敢为也

避暑录话赵清献公自钱塘告老归钱塘州宅之东

旧据城𬮱横为屋五间下瞷虚白堂不甚高大而最

超出谓之高斋既治第衢州临大溪其旁亦有山麓

屹然而起即作别馆其上亦名高斋既归惟居此馆

不复与家人相接但子弟晨昏时至以二净人一老

兵为役早不茹荤以一净人治膳于外日轮一僧伴

食略取鲊脯于家盖不能终日食素也老兵供埽除

之役事已即去惟一净人执事其旁暮以风炉置大

铁汤瓶可贮斗水及列盥漱之具亦去公燕坐至初

夜就寝鸡鸣净人三击磬公乃起自以瓶水沬面岁

以为常

吕氏家塾记邵尧夫先生居洛四十年安贫乐道自

云未尝皱眉所居寝息处为安乐窝自号安乐先生又为瓮牖读书燕居其下旦则焚香独坐晡时饮酒

三四瓯微醺便止不使至醉也

梦溪笔谈熙宁中予受诏典领历官杂考星历以玑

衡求极星初夜在窥管中少时复出以此知窥管小

不能容极星游转乃稍稍展窥管候之凡历三月极

星方游于窥管之内常见不隐然后知天极不动处

远极星犹三度有馀每极星入窥管别画为一图图

为一圆规乃画极星于规中具初夜中夜后夜所见

各图之凡为二百馀图极星方常循圆规之内夜夜

不差

世传虹能入溪涧饮水信然熙宁中予使契丹至其

极北黑水境永安山下卓帐是时新雨霁见虹下帐

前涧中予与同职扣涧观之虹两头皆垂涧中使人

过涧隔虹对立相去数丈中间如隔绡縠自西望东

则见盖夕虹也立涧之东西望则为日所铄都无所

睹久之稍稍正东逾山而去

销夏神庙时中贵宋用臣凿后苑瑶津池成明日请

上赏莲荷忽见万荷蔽水乃一夜买满京盆荷沉其

下上嘉其能

避暑录话饶州自元丰永朱天锡以神童得官俚俗

争慕之小儿不问如何粗能念书自五六岁时即以

次教之五经以竹篮坐之木杪绝其视听教者预为

价终一经偿钱若干昼夜苦之

宋史周敦颐传侯师圣学于程颐未悟访敦颐敦颐

曰吾老矣说不可不详留对榻夜谈越三日乃还颐

惊异之曰非从周茂叔来耶

礼志司马光为中丞请令宰相遵国朝旧制押班诏

宰相春分辰初秋分辰正垂拱殿未退听弗赴文德

殿令御史台放班光又言垂拱奏事毕春分以后鲜

有不过辰初秋分以后鲜有不过辰正然则自今宰

臣常不至文德殿押班请春分辰正秋分巳初奏事

未毕即如今诏庶几此礼不至遂废迺诏春秋分率

以辰正飨时郊天祭之日均用丑时秋夏以一刻春

冬以七刻

司马光传光自见言行计从欲以身殉社稷躬亲庶

务不舍昼夜宾客见其体羸举诸葛亮食少事烦以

为戒光曰死生命也为之益力

馀冬序录程颢尝憩一僧寺夜闻察察声烛之乃鼠

于佛脐中衔书欲出取视之乃丹书也如其法试之

屋有火光后置不复炼或讽令服食颢曰吾腹中安

可著此

宋史苏轼传轼尝锁宿禁中召对便殿命坐赐茶撤

御前金莲烛送归院

山家清供东坡一夕与子由饮酣甚捶芦菔烂煮不

用他料只研白米为糁食之忽放箸抚几曰若非天

竺酥酡人间决无此味

辟寒东坡云徐州时冬夜解衣欲睡月色入户欣然

起行念无与乐者遂至承天寺寻张怀民亦未寝相

与步于中庭庭下如积水空明水中𬞟藻交横盖竹

柏影也何夜无月何处无竹柏但少闲人如吾两人

尔

冷斋夜话盛学士次仲孔舍人平仲同在馆中雪夜

论诗平仲曰当作不经人道语曰斜拖阙角龙千丈

澹抹墙腰月半棱坐客皆称绝次仲曰句甚佳惜其

未大乃曰看来天地不知夜飞入园林总是春平仲

乃服其工

宋史杨存中传上问将于张俊俊以存中对召见赐

袍带时元帅府草创存中昼夜扈卫寝幄不顷刻去

侧帝知其忠谨亲信之

宣和书谱王仁裕字德辇天水人也一夕梦剖其腹

肠胃引西江水以浣之睹水中沙石皆有篆文及寤

胸中豁然自是文性超敏作诗千篇目曰西江集

梦溪笔谈吴僧文捷戒律精苦奇迹甚多尝持如意

轮咒灵变尤多瓶中水咒之则立涌蓄一舍利昼夜

转于琉璃瓶中捷行道绕之捷行速则舍利亦速行

缓则舍利亦缓

避暑录话范德孺喜琵琶暮年苦夜不得睡家有琵

琶筝二婢每就枕即使杂奏于前至熟寐乃方得去

春渚纪闻族兄次翁鼻生一瘤治之不差行至襄阳

遇一道人喜饮日与周旋临别出小瓢倾药如粟粒

三授次翁曰汝夜以鍼剌瘤根纳药鍼穴明日瘤自

落次翁因夜取鍼剔瘤根纳药至夜半但觉药粒巡

瘤根而转至晓扪之则瘤已失去取镜视之了无疤

痕也因大神之以水银一两置铫间取药投之化为

紫金方知神仙所炼大丹也

歙大姓汪氏一夕山居涨水暴至迁寓庄户之庐庄

户研工也夜有光起于支床之石异而取之使琢为

研石色正天碧细罗文中涵金星七布列如斗宿状

辅星在焉因目为斗星研汪自是家道饶益

桯史张贤良君悦咸家蜀绵竹世以积德闻尝一日

昼寝梦神人自天降告之曰天命尔子名德作宰相惊而寤未几而魏公生时魏公之兄已名滉君悦不

欲更所从乃字魏公曰德远出入将相垂四十年

玉海书目绍兴初太常博士王普撰官历刻漏图一

卷并序言百刻分十二辰昼夜长短以岳台为定九

服之地冬夏至昼夜刻数或与岳台不同则二十四

气易箭之日亦皆少差

宋史岳飞传飞入见帝从容问曰卿得良马否飞曰

臣有二马介而驰初不甚疾比行百里始奋迅自午

至酉犹可二百里

玉海绍兴十二年五月太常言郊祀仗内鼓吹八百

八十四人今乐工全缺乞下三司差拨从之鼓吹用

钲鼓铙角觱栗管笛等昼在仗内导驾夜在警场奏

严

桯史清漳杨汝南少年时以乡贡试临安待捷旅邸

夜梦有人以油沃其首惊而寤榜既出辄不利如是

者三窃怪之绍兴乙丑复与计偕惧其复梦也榜揭

之夕招同邸者告以故益市酒殽明烛张博具相与

剧饮期以达旦夜向阑四壁咸寂有仆曰刘五卧西

牖下呻吟如魇亟振而呼之醒乃具言初以执炙之

勚视博方酣幸主之不呼窃就枕忽有二人者扛油

鼎自楼而登仓皇若有所访顾见主之在坐也执而

注之我怒而争是以魇汝南闻之大恸曰二千里远

役今复已矣同邸亦相与叹咤为之罢博及明漫强

之视榜而其名俨然中焉视榜陈于地黯若有迹振

衣拂之油渍其上盖御史莅书淡墨以夜仓猝覆灯

碗吏不敢以告

宋史赵汝愚传汝愚性纯孝尝寒夜远归从者将扣

门遽止之曰无恐吾母露坐达明门启而后入

刘甲传甲平生常谓我无他长帷足履实地昼所为

夜必书之名曰自监

沈焕传焕常曰昼观诸妻子夜卜诸梦寐两者无愧

始可以言学

销夏叶石林云景修与吾同为郎夜宿尚书新省之

祠曹厅步月庭下为吾言往尝以九月望夜道钱塘

与诗僧可久泛西湖至孤山已夜分是岁早寒月色

正中湖面渺然如镕银傍山松桧参天露下叶间嶷

嶷皆有光微风动湖水晃漾与林叶相射可久清臞

苦吟坐中凄然不胜寒索衣无所有空米囊覆其背

谓平生得此无几吾为作诗记之

曲洧旧闻龙福寺门外东偏有修竹二亩馀殆不减

洛中所产有鼠喜食其笋寺僧于笋生时置鼓昼夜

鸣之谓之惊鼠鼓

芙蓉禅师道楷始住洛中招提寺倦于应接乃入五

度山卓庵于虎穴之南昼夜苦足冷时虎方乳楷取

其两子以煖足虎归不见其子咆哮跳踯声振林谷

有顷至庵中见其子在焉瞪视楷良久楷曰吾不害

尔子以煖足耳虎乃衔其子曳尾而去

鹤林玉露陆象山家于抚州金谿累世义居一人最

长者为家长一家之事听命焉公堂之田仅足给一

岁之食家人计口打饭自办蔬肉不合食私房婢仆

各自供给许以米附炊每清晓附炊之米交至掌厨

爨者置历交收饭熟按历给散宾至则掌宾者先见

之然后白家长出见款以五酌但随堂饭食夜则卮

酒杯羹每晨兴家长率众子弟致恭于祖祢祠堂聚

揖于厅妇女道万福于堂暮安置亦如之

贵耳集鹤山先生母夫人方坐蓐时其先公昼寝梦

有朝服人入其卧内因问为谁答曰陈了翁觉而鹤

山生所以用其号而命名陈莹中前三名登第后两

甲子鹤山中第亦第三名其出处风节相似处极多

在东南时有了翁家子孙必异遇之

宋史孝义传杭州仁和人李琼以鬻缯为业事母孝

夜常十馀起省母母喜食时新琼百方求市得必十

倍酬其直

方技传孙守荣临安富阳人遇异人教以风角鸟占

之术淮南帅李曾伯荐诸朝既至谒丞相史嵩之丞

相一见颇喜之自是数出入相府一日庭鹊噪令占

之曰来日晡时当有宝物至明日李全果以玉柱斧

为贡

癸辛杂识刘伯宣为宣慰司同知去官日泊北关外

俞碗盏家之别室一夕为偷儿盗去银匙著两副及

毛衫布海青共三件次日几无可著之衣其家即欲

经官捕盗伯宣不许因自于门首语其邻曰此辈但

知为盗而不知吾乃穷官人也所有之物不过如此

万一见获遂坏此生银匙著入其手亦不愿得但衣

服颇觉相妨仍见还可也幸相体此意人皆笑其迂

越再宿忽得一簏于屋后空地视之毛衫布衣皆在

焉刘公一言信及穿窬非一日之积也

福建省有村落小民家一妇人以织麻为业每夜沤

麻于大水盎中忽一日视之盎中水涸矣视之初无

罅漏凡数夕皆然怪其异至夜俟之夜过半果有一

物来径入盎中饮水其身通明如月光照满室妇细视之乃一白蜘蛛耳其大如五斗栲栳其妇遂急以

大鸡笼罩之割其腹内得一珠如弹丸大照明一室

鹤林玉露桂林石山怪伟东南所无至于暗洞之瑰

怪尤不可具道余尝随桂林伯赵季仁游其间列炬

数百随以鼓吹市人从之者以千计已而入申而出

入自曾公岩出于栖霞洞入若深夜出乃白昼恍如

隔宿异世

琅嬛记薛若社好读书往往彻夜一日遇比丘告之

曰夜半不卧则血不归心君虽好学恐非延益之道

薛谓潜心传记则心昧于时何夜半之可得知乎僧

因就水中捉一鱼赤色与薛曰此谓知更之鱼夜中

每至一更则为之一跃薛畜盆中置书几至三更鱼

果三跃薛始就寝更名曰代漏龙

内观日疏瑶卿月夜过此桥翛然朗吟其声清亮字

字动人居民但记其两句云遥隔美人家数竿修竹

处自此桥名竹隔

金史高桢传桢为中京留守警夜严肃有近侍冯僧

家奴李街喜等皆得幸海陵尝夜饮干禁桢杖之濒

死由是权贵皆震慑

元史天文志兀速都儿剌不定汉言昼夜时刻之器

其制以铜如圆镜而可挂面刻十二辰位昼夜时刻

上加铜条缀其中可以圆转铜条两端各屈其首为

二窍以对望昼则视日影夜则窥星辰以定时刻以

测休咎背嵌镜三面刻其图凡七以辨东西南北日

影长短之不同星辰向背之有异故各异其图以尽

天地之变焉

真腊风土记一夜只分四更

农田馀话至元中遣官十四员分道测日影用四丈

之表南海北极出地一十五度夏至日在表南一尺

一寸五分昼五十四刻夜四十六刻衡岳北极出地

二十五度夏至日在表端无影北至北海北极出地

六十五度夏至景长六尺七寸八分昼八十二刻夜

十八刻疑即唐太宗时贞观二十年骨利干遣使入

贡来朝言其国日入后煮羊胛熟已天明者此地是

也

辍耕录周申父言表叔金二提举住杭州其室氏乃

宋内夫人曰吾为内夫人日每日轮流六人侍帝左

右以纸一番从后端起笔书帝起居旋书旋卷至暮

封付史馆

续资治通鉴元顺帝自制宫漏高六七寸广半之造

木为匮藏壸其中运水上下匮上设三圣殿匮腰立

玉女捧时刻筹时至辄浮水而上左右二金甲神一

悬钟一悬钲夜则神人自能按更而击无分毫差鸣

钟钲时狮凤在侧者皆自翔舞匮之东西有日月宫

飞仙六人立宫前遇子午时自能耦进度仙桥达三

圣殿复退立如前

辍耕录至正庚寅江浙乡试八月二十二日夜二鼓

院中仿佛见一物驰过甚疾其状若猛兽者军卒从

而喧哄因出角端为赋题

越枫桥里人丁氏母双目失明丁至孝每朝盥漱讫

即舐母之目积有年矣俄而母左目明未久右目复

明宪司上其事于朝表其闾曰孝子之门至治年间

也

琅嬛记殷愿夜梦牛皮上有二土又有赤玉在其上

其子年十六解曰牛皮革也二土是圭字是鞋字也

赤朱色朱玉珠字也大人当得朱履乎果然

霏雪录洪武丁卯春汤信公持节发杭绍明台温五

郡之民城沿海诸镇时会稽王家堰夜大雨水暴至

死者计四五水上有火万炬咸以为鬼予尝询于习

海事者曰咸水夜动则有光盖海水为风雨所击故

其光如火耳

续文献通考洪武以来设观星台于鸡鸣山上令天

文生分班昼夜观望

明会典尚宝司凡金吾等二十卫守卫官夜巡各赴

本司关领令牌

凡领金牌夜巡点闸每日上直每夜上宿者次早缴

入轮班三日者班满缴入非扈驾不许带出皇城违

者送问

凡五城兵马指挥司夜巡每日一城轮官二员赴本

司关领令牌次早缴入不到者指名参奏

凡京城夜巡中军都督府原降寅字号铜令牌二面

卯辰字号铜令牌十八面编定金吾等卫并五军属

卫镇抚六十员作二十直每直镇抚三员军人九名

轮赴本府应长巡者领寅字号应撞门者领卯辰字

号牌每夜一更三点发卯字号牌三更一点发辰字

号牌往九门巡撞及点守门官军如有奸弊具奏施

行

大政纪英宗正统十四年二至夏昼冬夜各六十一

刻

明会典五城兵马指挥司凡夜巡每日轮官二员赴

尚宝司关领铜牌二面正德五年令犯夜者照旧例禁行如违时候方许呵问擒挐不得非时惊扰

客座新闻偶武孟吴之太仓人也有诗名尝为武冈

州幕官因凿渠得一瓦枕枕之闻其中鸣鼓起擂一

更至五更鼓声次第更转不差既闻鸡鸣亦至三唱

而晓抵暮复然武孟以为鬼怪令碎之及见其中设

机局以应夜气识者谓为诸葛武侯鸡鸣枕也

霏雪录越中有道士陆国宾者晓乘舟出见白虹跨

水甚近及至其所见虾蟆如箬笠大白气从口出即

跳入水虹亦不见